Aanvalle op noodpersoneel aan die toeneemArgieffoto: drive-awayspecialist.com Aanvalle op noodpersoneel in Ekurhuleni en Johannesburg neem al meer toe, tot so ’n mate dat daar vir noodpersoneel se veiligheid gevrees word oor die komende feesseisoen. Dít is volgens William Ntladi, woordvoerder van die Ekurhuleni ramp- en noodbestuurdienste. Ntladi het in ŉ verklaring gesê daar word gevrees dat noodpersoneel oor die Desember-feestydperk deur aanvallers geteiken sal word. Volgens Ntladi het die aanvalle op noodpersoneel in Ekurhuleni en Johannesburg toegeneem en het die aanvalle dikwels ingrypende en langtermyngevolge. “Ná een van hierdie aanvalle moes een van ons lede haar beroep as ŉ brandbestryder vaarwel roep weens die beserings wat sy opgedoen het. Ander personeellede ondergaan mediese behandeling en emosionele berading [ná die aanvalle]. Verskeie voertuie is al afgeskryf weens die skade wat tydens die aanvalle aangerig is,” het Ntladi gesê. Op 29 Oktober is Ekurhuleni-noodpersoneel in die Somalia informele nedersetting aangerand en beroof. ŉ Dag later is ŉ ambulans in Palm Ridge met klippe bestook. Noodpersoneel is in Julie in die Dukathole informele nedersetting in Germiston aangerand en daar is op ŉ brandweerwa geskiet. Personeel van die Leon Ferreira-brandweerstasie moes kort voor dit koes vir skuiling nadat daar tydens ŉ noodgeval op hulle en hul brandweerwa geskiet is. Verlede jaar Desember is ŉ brandweerwa ook met klippe bestook in die Angelo informele nedersetting, terwyl nog ŉ brandweerwa in Moleleki aan die brand gesteek het. In November is paramedici op ŉ ongelukstoneel op die N3-Noord aangerand. Ntladi het gesê die aanvalle is irrasioneel en plaas nog meer druk op die reeds beperkte hulpbronne wat veronderstel is om lewens te red. “Die aanvalle affekteer die ongewapende noodpersoneel op baie maniere en het ŉ negatiewe impak op die gemeenskappe wat afhanklik is van hul dienste,” het hy gesê. “Ons doen ŉ beroep op die samelewing om na hul morele kompas te kyk en noodpersoneel te beskerm wat ŉ onmisbare diens aan gemeenskappe lewer.”